18.8.2023
RO
Jurnalul Oficial al Uniunii Europene
C 290/11
Interpretarea de mai sus a interfeței dintre Regulamentul privind produsele cosmetice și Regulamentul REACH este în prezent în curs de examinare de către Tribunal în două cauze introduse împotriva ECHA.
Un solicitant al înregistrării contestă obligația de a efectua teste pe animale, solicitată de ECHA în deciziile de evaluare a dosarelor în temeiul Regulamentului REACH.
Hotărârile sunt așteptate în cursul anului 2023 și pot avea consecințe asupra interpretării actuale care stă la baza răspunsului Comisiei la această ICE.
Cauza T-655/20 și cauza T-656/20 (Symrise/ECHA) Reclamanții solicită anularea a două decizii ale Camerei de recurs a ECHA.
În aceste decizii, Camera de recurs a confirmat cererea ECHA privind anumite teste care implică testarea pe animale pentru substanțe chimice utilizate exclusiv în produsele cosmetice.
Printre alte motive invocate, reclamantul, susținut de ONG-uri și de societăți care își desfășoară activitatea în domeniul fabricării de produse cosmetice, susține că, prin solicitarea unor teste pe animale vertebrate pentru evaluarea riscurilor pentru sănătatea lucrătorilor și prin neluarea în considerare a siguranței substanței, astfel cum a fost evaluată în temeiul Regulamentului privind produsele cosmetice, ECHA a săvârșit o eroare vădită de apreciere și a interpretat în mod eronat Regulamentul REACH.
3.2.
Obiectivul 2: să transforme legislația UE privind substanțele chimice
ICE invită Comisia să transforme legislația UE privind substanțele chimice și să se asigure că sănătatea umană și mediul sunt protejate prin gestionarea substanțelor chimice fără adăugarea unor cerințe noi privind testarea pe animale.
Inițiativa solicită, în cadrul obiectivului 2, să se ia măsuri concrete pentru a dezvolta, valida și implementa abordări de identificare a substanțelor chimice toxice relevante pentru om, fără a recurge la testele pe animale.
Comisiei i se solicită să se angajeze în direcția tranziției complete de la testarea pe animale, să se asigure că adoptarea rapidă a unor metode care nu implică utilizarea animalelor se face la fel în toate agențiile de reglementare relevante cu responsabilitate administrativă în ceea ce privește substanțele chimice, biocidele, produsele fitosanitare, produsele farmaceutice și alte produse și să adapteze cadrele de reglementare pentru a asigura o adoptare rapidă a MNA-urilor.
Aceasta solicită, de asemenea, să se asigure că termenelelimită valabile pentru cerințele de testare nu sunt aplicate în detrimentul rigorii științifice sau al siguranței sănătății umane și a mediului prin revenirea automată la teste nefiabile pe animale.
În esență, obiectivele inițiativei corespund punerii în aplicare a unei strategii sau a unei foi de parcurs pentru o tranziție de la testarea pe animale.
Punctele menționate în cadrul obiectivului 2, care au fost detaliate în continuare în cadrul unei reuniuni cu Comisia din 17 martie 2023, par să se suprapună parțial cu cele din cadrul obiectivului 3, în care se solicită să se „traseze o foaie de parcurs” și să se acorde în continuare prioritate finanțării pentru dezvoltarea și validarea metodelor care nu implică utilizarea animalelor, inclusiv în scopuri de reglementare, precum și să se coordoneze adoptarea metodelor.
În special, cererea de măsuri concrete în cadrul obiectivului 2 corespunde elaborării unei foi de parcurs în vederea eliminării treptate a testării pe animale pentru evaluările securității chimice.
Răspuns la Obiectivul 2: O foaie de parcurs în vederea eliminării treptate în cele din urmă a testării pe animale pentru evaluările securității chimice Comisia va lansa imediat activitatea de elaborare a unei foi de parcurs care va prezenta etapele și acțiunile specifice ce urmează să fie puse în aplicare pe termen scurt și lung, pentru a reduce testarea pe animale și care ar constitui condiții prealabile pentru o tranziție către un sistem de reglementare care nu implică utilizarea animalelor în temeiul actelor legislative relevante privind substanțele chimice (de exemplu, REACH, Regulamentul privind produsele biocide, Regulamentul privind produsele fitosanitare și medicamentele de uz uman și veterinar).
Elementul central al foii de parcurs va consta în analizarea și descrierea etapelor necesare pentru înlocuirea testării pe animale în acte legislative care impun în prezent testarea pe animale pentru evaluările securității chimice.
Foaia de parcurs va schița calea de extindere și accelerare a dezvoltării, validării și punerii în aplicare a metodelor care nu implică utilizarea animalelor, precum și mijloacele de facilitare a adoptării acestora în toate legislațiile.
Comisia intenționează să discute cu statele membre și cu părțile interesate elemente ale foii de parcurs în cadrul unui atelier care va avea loc în a doua jumătate a anului 2023 și să prezinte progresele înregistrate în cadrul unui al doilea atelier în a doua jumătate a anului 2024.
Se intenționează finalizarea lucrărilor privind foaia de parcurs în primul trimestru din cursul următorului mandat al Comisiei.
La elaborarea foii de parcurs, Comisia va colabora îndeaproape cu agențiile sale, cu statele membre și cu părțile interesate relevante din cadrul ONG-urilor, din industrie și din sectorul cercetării.
Elaborarea foii de parcurs va fi susținută de evaluări efectuate de Centrul Comun de Cercetare, de activitatea desfășurată de EFSA cu privire la abordările care nu implică animale, de foaia de parcurs a EFSA și de expertiza ECHA, EFSA și EMA.